# Pravila

*Sudionici predajom svog novinarskog rada /priloga za dodjelu „Godišnje nagrade za novinarske radove koji promiču vrijednosti obrazovanja“, a prihvaćanjem ovih pravila, neopozivo i bezuvjetno pristaju na sljedeće uvjete/pravila:*

Dodjeljuju se po jedna nagrada u tri kategorije (kategorije su: televizijski, radio i tiskani/online prilozi) prema mišljenju obrazovnih ustanova (osnovnih i srednjih škola, učeničkih domova, roditelja, djece i mladih). Novinarske radove (objavljene tekstove, audio-vizualne priloge) u elektronskom formatu, s prijavom s podacima, potrebno je *online* prijaviti, ili dostaviti u Pragmu (Teslina 13, Zagreb) od 28. studenog 2018. do 10. siječnja 2019., na propisanim obrascima te prihvatiti uvjete i pravila natječaja.

Nagrada se dodjeljuje za novinarske radove nastale u razdoblju od 1. 9. 2017. do 31. 8. 2018., a prihvatljivi su radovi koji tematski obuhvaćaju obrazovanje, koji su promicali vrijednosti obrazovanja u hrvatskom društvu; koji doprinose promicanju obrazovanja kao osobne i društvene vrijednosti, dostojanstva i vrijednosti svakog pojedinca, prava na poštovanje, privatnost i povjerljivost, vrijednosti zajednice i života u zajednici; visokih standarda osobnog i profesionalnog ponašanja; zagovaranja pozitivnih socijalnih promjena i socijalne pravde te promicanja zaštite onih koji su u riziku od zanemarivanja, iskorištavanja i nasilja, kao i oni koji specifično obrađuju teme iz ovogodišnje Nagrade – promoviranje i usvajanje zdravih stilova života u okviru obrazovnog sustava.

Tema ovogodišnje Nagrade „**Neopisivo!**“ povezana je s istoimenim školskim kalendarom kojeg je Pragma tiskala i koji je dostupan na http://bit.ly/2CptAeD.

Tema ovogodišnje Nagrade usmjerena je promoviranju i usvajanju zdravih stilova života u okviru obrazovnog sustava. Ove godine se želimo usmjeriti na ono što Svjetska zdravstvena organizacija opisuje kao zdrav životni stil - način života koji snižava rizike od ozbiljnih bolesti ili prerane smrti, za ona stanja i probleme koje je moguće prevenirati. Usto, definicija zdravlja uključuje koncept cjelokupne dobrobiti čovjeka, što uključuje fizičko, mentalno i socijalno funkcioniranje. Zdravim stilom života popravljamo kvalitetu vlastitog života i postajemo poželjni modeli za oponašanje. Učenici koji će sudjelovati u glasovanju za Nagradu u isto vrijeme će usvajati znanja o zdravim navikama i vještine kritičkog promišljanja, ali i jačati medijsku pismenost te razvijati vlastito samopouzdanje na temelju iskustva sudjelovanja u procesu glasovanja. Specifično, želimo se usmjeriti na one osnovne zdrave životne navike i stilove kojima se sprječava problem ovisnosti i potiče zdrava fizička aktivnost, zdrava prehrana i briga o tijelu.

To uključuje radove koji obrađuju teme učenja o: zaštiti zdravlja (učenje o bolestima i postupanju koje smanjuje rizik od obolijevanja, prevencija bakterijskih i virusnih upala, učenje o simptomima koji upozoravaju na narušeno zdravlje itd.), promociji fizičkog i mentalnog zdravlja, zdravoj i uravnoteženoj prehrani, osnovnoj higijeni (oralna higijena, njega tijela i kose), konstruktivnom provođenju slobodnog vremena (hobiji, izvannastavne aktivnosti, rekreativno i profesionalno bavljenje sportom…), usvajanju urednih obrazaca spavanja i budnosti, rizičnim i zaštitnim čimbenicima razvoja ovisnosti, upravljanju stresom, volontiranju i cjeloživotnom učenju i sl.

Iz natječaja se isključuju radovi koji promoviraju konkretne brendove i njihova zaštitna lica, što bi se moglo od strane odgojno-obrazovnih ustanova, učenika i roditelja protumačiti kao prikriveno oglašavanje, radovi koji potencijalno promoviraju ili neprimjereno prikazuju određena nepoželjna ponašanja (video i foto materijali koji prikazuju sredstva ovisnosti i sl.), kao i radovi koji svojim sadržajem nisu nedvosmisleno uspjeli povezati teme zdravlja i obrazovanja te radovi koji nemaju jasnu edukativnu poruku.

Na natječaju mogu sudjelovati novinari tiskanih, elektronskih i online medija u Republici Hrvatskoj.

Prijavitelj bezuvjetno prihvaća uvjete i pravila natječaja dostupne na www.udruga-pragma.hr i izričito dopušta Pragmi, bez dodatnog odobrenja, uvjeta ili potraživanja, korištenje osobnih podataka iz Obrasca za prijavu novinarskog rada, i prikazivanje/korištenje prijavljenog rada u odgojno-obrazovne svrhe i na Web/Facebook stranici/Youtube kanalima/Twitter/Instagram, a kojima upravlja Pragma.

Jedan novinar/ka može poslati maksimalno 1 teksta/priloga (prijava mora sadržavati i kopiju ili snimku rada koja dokazuje da je rad objavljen, kontakte novinara i predlagatelja te suglasnost za objavu rada i prihvaćanje svih uvjeta/pravila natječaja te ostale posebne uvjete naznačene u Prijavi), a pravo predlaganja novinarskog rada za nagradu imaju medijske kuće (dnevni listovi, tjednici, portali, televizije, radio postaje, itd.), sami novinari te njihovi suradnici.

Novinar – prijavitelj jamči za autorska i druga prava te snosi punu odgovornost za eventualna daljnja potraživanja trećih strana.

Nakon završetka prijave radova, obrazovne ustanove, uz pisane Smjernice Pragme, odabiru jedan od prijavljenih radova do 10. ožujka 2019. godine kada završava proces odabira (pravilo: *jedna ustanova – jedan glas*).

Odabir zajednički rade profesori, nastavnici, roditelji, djeca i mladi, putem učeničkih vijeća, novinarskih i dramskih grupa, okruglih stolova i tribina, debata i sl., a svaka obrazovna ustanova samostalno odlučuje o sudjelovanju kao i metodama dolaska do „glasa“.

Nagrada se dodjeljuje kandidatu čiji je rad u kategoriji dobio najviše glasova obrazovnih ustanova, a u slučaju da dva kandidata dobiju isti broj glasova u jednoj kategoriji, dodijelit će se dvije ravnopravne nagrade s podijeljenim iznosom nagrade.

Bit će dodijeljene nagrade u iznosu od ukupno 7.500,00 kn (po 2.500,00 kuna u jednoj kategoriji), a prijavljeni, odabrani i nagrađeni novinarski radovi bit će predstavljeni javnosti. Pragma zadržava pravo ne dodijeliti niti jednu nagradu ili otkazati natječaj u bilo kojem trenutku bez navođenja posebnog razloga.

U Zagrebu, 28. studenog 2018. godine

Kontakti: Pragma, Teslina 13, Zagreb, www.udruga-pragma.hr, pragma@udruga-pragma.hr, 01 7789 950.